Alueiden komitean lausunto aiheesta "Palvelukauppaa koskevasta WTO:n yleissopimuksesta käytävien neuvottelujen vaikutus alue- ja paikallisviranomaisiin"

(2003/C 256/14)

ALUEIDEN KOMITEA, joka

ottaa huomioon työvaliokuntansa 8. huhtikuuta 2003 Euroopan yhteisön perustamissopimuksen 265 artiklan viidennen kohdan nojalla tekemän päätöksen antaa "ulkosuhteet"-valiokunnan tehtäväksi lausunnon valmistelu palvelukauppaa (GATS) koskevasta WTO:n yleissopimuksesta käytävien neuvottelujen vaikutuksesta alue- ja paikallisviranomaisiin,

ottaa huomioon vuonna 1994 tehdyn Maailman kauppajärjestön perustamissopimuksen sekä palvelukaupan yleissopimuksen (GATS)(1),

ottaa huomioon Euroopan komission tiedonannon neuvostolle ja Euroopan parlamentille "Maailman kauppajärjestön vuosituhannen vaihteen kierrosta koskeva Euroopan unionin lähestymistapa" (KOM(1999) 331 lopullinen),

ottaa huomioon Euroopan parlamentin mietinnön Euroopan parlamentin suosituksista komissiolle WTO:n sisäänrakennettua työohjelmaa koskevista neuvotteluista (2028/2001 (INI), A5-0076/2001, 28. helmikuuta 2001),

ottaa huomioon lausuntonsa "Maatalouspolitiikkaa koskevat neuvottelutavoitteet Maailman kauppajärjestön seuraavalla neuvottelukierroksella" (CdR 527/1999 fin)(2),

ottaa huomioon Euroopan alueiden liiton 18. lokakuuta 2002 aiheesta "GATS-sopimus ja kulttuurinen monimuotoisuus" antaman päätöslauselman,

ottaa huomioon marraskuun 14. päivänä 2002 hyväksytyn niin sanotun Dohan kehitysohjelman uutta maailmanlaajuista kauppaneuvottelukierrosta varten,

ottaa huomioon Euroopan parlamentin päätöslauselman palvelukaupan yleissopimuksesta (GATS) WTO:ssa, kulttuurin monimuotoisuus mukaan lukien (PE T5-0087/2003, 12. maaliskuuta 2003),

ottaa huomioon alueiden komitean 9. huhtikuuta 2003 antaman lausunnon "Maatalouspolitiikkaa koskevat neuvottelutavoitteet Maailman kauppajärjestön seuraavalla neuvottelukierroksella" (CdR 181/2003 fin),

ottaa huomioon "ulkosuhteet"-valiokunnan 23. toukokuuta 2003 hyväksymän lausuntoluonnoksen CdR 103/2003 rev., jonka esittelijä oli Axel Endlein, Saksan piirikuntaliiton puheenjohtaja (DE, PSE),

hyväksyi 2. ja 3. heinäkuuta 2003 pitämässään 50. täysistunnossa (heinäkuun 3. päivän kokouksessa) yksimielisesti seuraavan lausunnon.

1. Alueiden komitean kanta

Yleistä

Alueiden komitea

1.1. toteaa, että palvelukauppaa koskevasta WTO:n yleissopimuksesta (GATS) käytävät neuvottelut ovat erittäin tärkeitä alueille ja kunnille. Tämä johtuu sekä aluetaloudellisista intresseistä (alueilla ja kunnissa sijaitsevien yritysten kiinnostus helpottaa unionin ulkopuolisille markkinoille pääsyä) että alue- ja paikallisviranomaisten intresseistä, sillä ne ovat suuressa määrin vastuussa palvelujen tuottamisesta.

1.2. toteaa, että seuraavassa esitetyt suositukset on suunnattu ensi sijassa WTO-neuvotteluja käyvälle Euroopan komissiolle. Komitea kehottaa Euroopan unionin alueita ja kuntia sekä niitä edustavia jäsenvaltio- ja unionitason järjestöjä osallistumaan tiivisti palvelujen kansainvälisestä liberalisoinnista käytävään keskusteluun.

1.3. pitää ehdottoman välttämättömänä seurata jatkuvasti WTO-neuvotteluja sekä tarkastella kriittisesti neuvottelutuloksia; edellyttää kansalaisten pitämistä ajan tasalla käynnissä olevista WTO-neuvotteluista sekä vetoaa sen puolesta, että palvelukauppaa koskevasta yleissopimuksesta yhteisön tasolla käytävää keskustelua syvennettäisiin varmistamalla, että alue- ja paikallisviranomaiset sekä niiden edustamat kansalaiset pystyvät osallistumaan siihen täysipainoisesti.

1.4. toteaa tässä yhteydessä, että Euroopan kansalaisten saavuttamiin oikeuksiin kuuluvien julkisten palvelujen hallinnoinnin on taattava myös tulevaisuudessa demokraattinen valvonta sekä jatkuvuus, saatavuus ja laatu.

1.5. huomauttaa, että alueiden ja kuntien ylläpitämät yritykset eivät aluesidonnaisuutensa vuoksi voi noudattaa markkinoille pääsyn vastavuoroisuuden periaatetta ja että tämä seikka on otettava huomioon WTO-neuvotteluissa.

Materiaaliset seikat

1.6. toteaa, ettei tule kajota minkään tason viranomaisten oikeuteen ylläpitää julkisia palveluja tai tarjota niitä omissa yrityksissään. Komitea viittaa tässä yhteydessä WTO:n sääntöihin, joiden mukaan liberalisoinnilla ei voida perustella yksityistämisen tai sääntelynpurkamispakkoa. Tämä koskee myös palvelujen tarjontaa koskevien edellytysten määrittämistä, jonka on säilyttävä kokonaisuudessaan alue- ja paikallisyhteisöillä ja jonka yhteydessä on otettava huomioon niiden tavoitteet ja kunkin valtion alueelliset ominaispiirteet.

1.7. kannattaa komission neuvotteluehdotusta, mutta ei kuitenkaan ole täysin samaa mieltä toimivaltaisen pääosaston kanssa siitä, ettei asia koske julkissektoria. Komitea toteaa pikemminkin, että alueyhteisöissä on odotettavissa hallintoon ja rahoitukseen kohdistuvia välittömiä ja välillisiä vaikutuksia etenkin yleishyödyllisten palvelujen alalla; edellyttää, ettei GATS-sopimuksen puitteissa hyväksytä sitovia velvoitteita ennen kuin on tehty riippumaton arvio taloudellisista, sosiaalisista ja ekologisista seurauksista.

1.8. on periaatteessa samaa mieltä siitä, että ympäristönsuojelua koskevat palvelut kuuluvat sopimuksen piiriin, mutta katsoo, että ne on eriteltävä yksitellen. Komitea kannattaa tässä yhteydessä painokkaasti komission kantaa, jonka mukaan vesivarojen hoitaminen ja jakaminen on suljettava sopimuksen ulkopuolelle. On myös varmistettava, ettei alue- ja paikallisyhteisöjen ympäristönsuojeluun ja puhtaanapitoon jo tekemien investointien arvo mitätöidy.

1.9. kannattaa painokkaasti komission kantaa, jonka mukaan liberalisointia ei tule ulottaa terveydenhuoltoon, koulutukseen eikä audiovisuaalisiin viestimiin. Tästä kannasta on pidettävä kiinni koko GATS-neuvottelujen ajan.

1.10. kannattaa kulttuurialan jättämistä sopimuksen ulkopuolelle. Etenkään viihdepalvelualaa koskevaa komission neuvotteluehdotusta ei tule muotoilla siten, että se voisi kattaa koko kulttuurialan.

1.11. kannattaa painokkaasti teollis- ja tekijänoikeuksien suojaa ja muistuttaa, että kyseessä on erityisen vaikea sääntelyala.

1.12. ilmaisee olevansa huolestunut neuvotteluista, joita käydään GATS-sopimuksen VI artiklan 4 kohdassa mainituista kotimaisen sääntelyn säännöistä, joita voidaan pitää "tarpeettomina kaupan esteinä" WTO:n riitojenratkaisumenettelyssä sillä perusteella, että ne ovat "rasittavampia kuin on tarpeen palvelun laadun takaamiseksi" eivätkä täytä "vähiten kauppaa rajoittavuuden" vaatimusta. Riitojenratkaisuelimessään WTO voi itse asiassa luokitella luvattomiksi "ei-tullimuotoisiksi kaupan esteiksi" kaikentasoisten demokraattisesti valittujen julkishallinnon edustuselinten antamat säännöt pyrkiessään suojelemaan suurta yleisöä ja ympäristöä. Tämän lisäksi on kuitenkin tärkeää, ettei sääntöjä käytetä peittämään kilpailun rajoittamista tai markkinoillepääsyn epäämistä esittämällä kohtuuttomia vaatimuksia.

2. Alueiden komitean suositukset

Alueiden komitea

2.1. kehottaa komissiota WTO:n neuvottelukumppanina ottamaan huomioon seuraavat näkökohdat:

- Liberalisoinnin ei tule olla itsetarkoitus, vaan sitä tulisi pitää hyvinvoinnin lisäämisen välineenä. Liberalisointi ei näin ollen ole yksiulotteinen seikka, vaan se on muotoiltava siten, että otetaan kokonaisuudessaan huomioon sosiaalinen, taloudellinen ja institutionaalinen toimintaympäristö.

- WTO-neuvotteluissa on noudatettava alueellisen ja kunnallisen itsehallinnon periaatteita EU:sta tehdyn sopimuksen 6 artiklan sekä Eurooppa-valmistelukunnan ehdotusten mukaisesti, ja niitä on korostettava tulevassa perustuslaillisessa sopimuksessa nykyistä enemmän.

- Ehdotuksia ei tule tehdä aloilla, joita ei ole liberalisoitu EU:ssa.

- WTO-neuvotteluissa ei tule esittää kannanottoja, joista voi muodostua yleishyödyllisiä palveluja koskevan EU:n lainsäädännön muotoilusta käynnissä oleviin neuvotteluihin vaikuttavia ennakkopäätöksiä.

- On huolehdittava siitä, että noudatetaan riitojensovittelumenettelyä, mikäli WTO:n periaatteita, etenkin vapaaehtoisuutta sekä pakotonta yksityistämistä ja sääntelyn purkamista, ei kunnioiteta neuvotteluissa ja täytäntöönpanossa.

- On huolehdittava siitä, ettei alue- ja paikallisviranomaisten antamia lakeja ja määräyksiä voida luokitella "ei-tullimuotoisiksi kaupan esteiksi".

- On estettävä se, että ulkomaisten sijoittajien toiminnan pääperuste on tukien saaminen.

2.2. korostaa, että julkisten ja yleishyödyllisten palvelujen yhteydessä on noudatettava yleispalvelujen käyttöön asettamisen periaatetta.

2.3. kannattaa komission aikomusta helpottaa ammattitaitoisen työvoiman vaihtotoimintaa.

Alueiden ja kuntien sekä alueiden komitean nivominen EU:n sisäiseen tiedotukseen ja koordinointiin

2.4. toteaa, että alueet ja kunnat ovat julkisten palvelujen tärkeimpiä ylläpitäjiä ja että niiden sekä alueiden komitean on näin ollen osallistuttava asianmukaisesti mukaan EU:n sisäiseen päätöksentekoon.

2.5. suhtautuu myönteisesti komission toimiin avoimuuden parantamiseksi ja kansalaisyhteiskunnan sekä talous- ja yhteiskuntaelämän eri etupiirien nivomiseksi mukaan yhteistoimintaan. Komitea toteaa kuitenkin, ettei alue- ja paikallisviranomaisia voida luokitella kyseisiin tahoihin, sillä ne kokoavat moninaiset julkiset palvelut yhteen ja ovat luoneet tämän tehtävän omasta aloitteestaan toimivaltansa puitteissa tekemiensä demokraattisten päätösten perusteella.

2.6. kannattaa palvelualan kansainvälisen liberalisoinnin vuoksi sitä, että tulevan perustuslaillisen sopimuksen kauppapolitiikkaa käsittelevässä luvussa mainitaan alueiden komitean pakollinen osallistuminen päätöksentekoon.

Bryssel 3. heinäkuuta 2003.

Alueiden komitean

puheenjohtaja

Albert Bore

(1) EYVL L 336, 23.12.1994, s. 3.

(2) EYVL C 317, 6.11.2000, s. 12.